
Potenciális járműipari beszállítói körzet Vas és Zala megyében

A járműgyártás jelentős súllyal rendelkezik Magyarország gazdaságában. A rendszerváltás előtt a haszongépjármű-gyártás, a rendszerváltást követően pedig a személygépjármű-gyártás lett meghatározó hazánkban. A nyugat- európai és japán járműgyárak a 90-es évek elején bekövetkezett letelepedésének hatására a Nyugat-Dunántúl régióban, elsősorban Győr-Moson-Sopron megyében járműipari központ alakult ki. Zalai származású emberként mindig is foglalkoztatott az a kérdés, hogy a győri járműipari központhoz Vas, valamint Zala megye milyen módon tudna kapcsolódni, illetve meg van-e a két megyében az a járműipari potenciál, mely ehhez szükséges.
Dolgozatomban a Vas és Zala megyében működő járműipari beszállító vállalatok helyzetét és kapcsolatait mutatom be. Arra a kérdésre kerestem a választ, hogy működik-e Vas és Zala megyében olyan potenciális járműipari beszállító körzet, mely képes lenne a régió járműipari központjához, Győrhöz kapcsolódni; továbbá vizsgálataim kiterjedtek annak feltárására, hogy a két megye között figyelhetőek-e meg gazdasági, társadalmi különbségek, melyek befolyásolják a megyék járműipari potenciálját.
Kérdéseim megválaszolásához a két megye járműipari adottságait, valamint helyzetét tártam fel statisztikai adatok segítségével, majd részletesen vizsgáltam tíz céget a két megyében mélyinterjús módszerrel. Az interjúkat a vállalkozások vezetőivel, illetve vezető beosztásban lévő munkavállalóival készítettem. Interjúalanyaimat vállalatuk telephely választási szempontjairól, a vállalatok közötti versenyben elfoglalt helyzetükről, a meghatározó vevőkkel való kapcsolatukról, főbb nehézségeikről a nyers-, alapanyag-, és résztermék beszállítókkal kapcsolatosan, termelési, értékesítési, valamint együttműködési hálózatban való részvételükről, államtól, illetve önkormányzattól kapott támogatásokról, pályázatokról, fejlesztési célokról, szervezeti problémákról és felsőoktatási kapcsolataikról kérdeztem.
Az interjú tapasztalatai és eredményei alapján, valamint a feldolgozott szekunder adatok segítségével a dolgozatom végén választ adtam hipotéziseimre, és további kutatási irányokat fogalmaztam meg a Zala megyei vállalatok szlovéniai járműiparral való kapcsolatainak feltárására, illetve a járműipari beszállító cégek szakemberhiányával kapcsolatban az oktatás erősítése végett.



